Návrh ROZHODNUTIE RADY o pozícii k pristúpeniu nových členov, ktorá sa má v mene Európskej únie zaujať v rade členov Medzinárodnej rady pre olivy /* COM/2014/0690 final - 2014/0324 (NLE) */





DÔVODOVÁ SPRÁVA 1. KONTEXT NÁVRHU V článku 40 Medzinárodnej dohody o olivovom oleji a stolových olivách z roku 2005 (ďalej len „dohoda“), ktorou sa ustanovuje Medzinárodná rada pre olivy (ďalej len „IOC“ – International Olive Council), sa stanovuje, že k tejto dohode môže pristúpiť ktorýkoľvek štát za podmienok, ktoré stanovila rada členov tejto organizácie. Platnosť dohody sa skončí 31. decembra 2014, pričom sa očakáva, že sa o jej predĺžení rozhodne pred týmto dátumom. Vzhľadom na uvedené skutočnosti je Komisia na základe rozhodnutia Rady (2014/664/EÚ) oprávnená požiadať v mene Európskej únie o predĺženie platnosti súčasnej dohody o jeden rok a hlasovať zaň. Členovia IOC rokujú o revízii dohody od roku 2013. Rada v tejto súvislosti poverila 19. novembra 2013 Komisiu, aby rokovala v mene Európskej únie o novej a podstatne prepracovanej dohode, v ktorej sa zohľadní vývoj v odvetví olív v hospodárskej, technickej a obchodnej oblasti. V súlade s mandátom na rokovanie, ktorý udelila Rada, Európska únia predložila IOC návrh na revíziu dohody. Tento návrh zahŕňa aj ustanovenia týkajúce sa rozšírenia organizácie s cieľom prijať nových členov, tak spomedzi vyvážajúcich, ako aj dovážajúcich krajín, a ustanovenia o revízii účastníckych podielov (článok 8 súčasnej dohody). O možnom pristúpení nových členov k dohode rozhoduje rada členov IOC na základe článku 40 Pristúpenie a článku 8 Účastnícke podiely. V rámci prebiehajúcich rokovaní sa uvedené články, ako aj rámec budúcej IOC s novými cieľmi a riadením nanovo vymedzia. Za týchto podmienok je potrebné, aby nová dohoda vstúpila do platnosti predtým, ako IOC bude rozhodovať o pristúpení k tejto organizácii. 2014/0324 (NLE) Návrh ROZHODNUTIE RADY o pozícii k pristúpeniu nových členov, ktorá sa má v mene Európskej únie zaujať v rade členov Medzinárodnej rady pre olivy RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9, so zreteľom na návrh Európskej komisie, keďže: (1) Rozhodnutím Rady 2014/664/EÚ[1] bola Komisia poverená, aby požiadala o jednoročné predĺženie súčasnej medzinárodnej dohody o olivovom oleji a stolových olivách z roku 2005[2] a hlasovala zaň vzhľadom na to, že sa platnosť uvedenej dohody skončí 31. decembra 2014. (2) Rada poverila 19. novembra 2013 Komisiu, aby v mene Únie začala rokovania s cieľom uzavrieť novú medzinárodnú dohodu o olivovom oleji a stolových olivách. Očakáva sa, že sa pri týchto rokovaniach nanovo vymedzia ciele, fungovanie a štruktúra budúcej Medzinárodnej rady pre olivy vrátane pravidiel, ktoré majú vplyv na práva a povinnosti členov. (3) V tejto súvislosti preto nie je vhodné, aby súčasná Medzinárodná rada pre olivy rozhodovala o žiadostiach o nové členstvo v tejto organizácii. Túto otázku treba podrobiť analýze a prediskutovať až v rámci, ktorý sa stanoví novou medzinárodnou dohodou o olivovom oleji a stolových olivách, PRIJALA TOTO ROZHODNUTIE: Článok 1 Pozícia, ktorá sa má v mene Európskej únie zaujať v rade členov Medzinárodnej rady pre olivy, spočíva v požiadaní o odloženie hlasovania o všetkých nových žiadostiach o pristúpenie až do nadobudnutia platnosti novej medzinárodnej dohody o olivovom oleji a stolových olivách. V prípade, že sa uvedenej požiadavke nevyhovie a rada členov Medzinárodnej rady pre olivy bude požiadaná rozhodnúť a pristúpení nových členov, pozícia, ktorá sa má v mene Únie zaujať, znamená zdržať sa hlasovania. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Rozhodnutie Rady 2014/664/EÚ z 15. septembra 2014 o pozícii, ktorá sa má prijať v mene Európskej únie v rámci Rady členov Medzinárodnej rady pre olivy, pokiaľ ide o predĺženie platnosti Medzinárodnej dohody o olivovom oleji a stolových olivách z roku 2005 (Ú v. EÚ L 275, 17.9.2014, s. 6). [2] Ú. v. EÚ L 302, 19.11.2005, s. 47.